杨万里
林景思寄赠五言，以长句谢之
华亭沉虞卿，惠山尤延之。
每见无杂语，只说林景思。
试问景思有何好，佳句惊人人绝倒。
句句飞从月外来，可羞王公荐穹昊。
若人乘云驾天风，秋衣剪菊裁芙蓉。
暮宿银汉朝蓬宫，我欲从之东海东。
西湖柳色二三月，相逢一笑冠缨绝。
醉招和靖叫东坡，一吸西湖湖欲竭。
我醉自眠君自颠，路人往往指作仙。
此辈何曾识此乐，识与不识俱可怜。
别时花开今巳落，思君令人瘦如鹤。
梦里随君携酒瓢，同登天台度石桥。
瀑泉界天泻云屈，长松拔地挽烟霄。
与君联句章末了，帝城锺动西峰晓。
海风吹随珊瑚枝，乃是先生寄我诗。
火云烧江江水沸，君诗清凉过於水。
定知来自雪巢底，恍然坐我天台寺。